CELEX: 62010CN0459
Language: ro
Date: 2010-09-20 00:00:00
Title: Cauza C-459/10 P: Recurs introdus la 20 septembrie 2010 de Freistaat Sachsen și de Land Sachsen-Anhalt împotriva Hotărârii Tribunalului (Camera a opta) pronunțate la 8 iulie 2010 în cauza T-396/08, Freistaat Sachsen și Land Sachsen-Anhalt/Comisia Europeană

20.11.2010   
            
            
               RO
            
            
               Jurnalul Oficial al Uniunii Europene
            
            
               C 317/23
            
         Recurs introdus la 20 septembrie 2010 de Freistaat Sachsen și de Land Sachsen-Anhalt împotriva Hotărârii Tribunalului (Camera a opta) pronunțate la 8 iulie 2010 în cauza T-396/08, Freistaat Sachsen și Land Sachsen-Anhalt/Comisia Europeană
   (Cauza C-459/10 P)
   ()
   2010/C 317/41
   Limba de procedură: germana
   
      Părțile
   
   
      Recurenți: Freistaat Sachsen și Land Sachsen-Anhalt (reprezentanți: A. Rosenfeld și I. Liebach, avocați)
   
      Cealaltă parte în proces: Comisia Europeană
   
      Concluziile recurenților
   
   
               —
            
            
               Anularea Hotărârii Tribunalului Uniunii Europene (Camera a opta) din 8 iulie 2010, pronunțate în cauza T-396/08, Freistaat Sachsen și Land Sachsen-Anhalt/Comisia ca urmare a anulării în parte a Deciziei 2008/878/CE a Comisiei din 2 iulie 2008 privind ajutorul de stat ce urmează a fi pus în aplicare de Germania în favoarea DHL și anularea articolului 1 primul paragraf din Decizia 2008/878/CE a Comisiei din 2 iulie 2008;
            
         
               —
            
            
               în subsidiar, anularea hotărârii menționate și trimiterea cauzei spre rejudecare la Tribunalul Uniunii Europene;
            
         
               —
            
            
               obligarea pârâtei la plata cheltuielilor de judecată.
            
         
      Motivele și principalele argumente
   
   Recursul este îndreptat împotriva hotărârii Tribunalului prin care a fost respinsă acțiunea recurenților având ca obiect anularea în parte a Deciziei 2008/878/CE a Comisiei din 2 iulie 2008. Prin această decizie, Comisia a declarat incompatibilă cu piața comună o mare parte a ajutorului pentru formare notificat, pe care Freistaat Sachsen și Land Sachsen Anhalt urmau să îl pună în aplicare în favoarea DHL.
   Prin intermediul recursului, recurenții critică următoarele încălcări ale dreptului Uniunii, săvârșite de Tribunal:
   
               —
            
            
               Tribunalul încalcă Regulamentul (CE) nr. 68/2001, fostul articol 87 alineatul (3) litera (c) CE și principiul egalității de tratament, deoarece examinarea necesității ajutorului este eronată din punct de vedere juridic. Încălcarea Regulamentul (CE) nr. 68/2001 rezultă din faptul că au fost examinate criterii materiale neprevăzute de regulament, ceea ce este permis, în mod excepțional, numai atunci când particularitățile speței justifică o astfel de examinare. Fostul articol 87 alineatul (3) CE a fost încălcat deoarece, în mod eronat din punct de vedere juridic, Tribunalul nu a recunoscut faptul că ajutoarele pentru formare contribuie sau pot contribui la atingerea obiectivelor fostului articol 87 alineatul (3) litera (c) CE, iar acest aspect trebuie să fie luat în considerare de către Comisie în cadrul examinării circumstanțiate potrivit articolului 87 alineatul (3) CE. În sfârșit, există o încălcare a principiului egalității de tratament deoarece, în decizii anterioare adoptate în cauze similare, Comisia nici nu a examinat și nici nu a constatat necesitatea ajutoarelor pentru formare. Nu se observă o justificare obiectivă pentru acest tratament diferit.
            
         
               —
            
            
               Chiar dacă trebuie să se pornească de la ideea că criteriul necesității a fost luat în considerare în mod corect, există, totuși, o eroare de drept. În acest sens, recurenții invocă faptul că Tribunalul a încălcat Regulamentul (CE) nr. 68/2001, Orientările Comisiei pentru ajutoare de stat în scop regional, precum și fostul articol 87 alineatul (3) litera (a) CE deoarece nu a inclus efectele stimulative asupra alegerii amplasamentului în examinarea necesității ajutoarelor, săvârșind astfel o eroare de drept. Faptul că ajutoarele pentru formare pot conține cel puțin și aspecte regionale rezultă din formularea Regulamentului (CE) nr. 68/2001. Presupunerea Tribunalului că promovarea unităților comerciale din regiunile defavorizate și instalarea de noi întreprinderi ar putea să se realizeze numai prin intermediul ajutoarelor regionale este greșită.
            
         
               —
            
            
               În plus, Tribunalul a încălcat Regulamentul (CE) nr. 68/2001, fostul articol 87 alineatul (3) litera (c) CE, precum și principiul egalității de tratament de asemenea prin faptul că a aplicat, în mod eronat din punct de vedere juridic, criterii subiective în ceea ce privește aprecierea necesității ajutorului. Pe de o parte, Tribunalul nu ar fi trebuit să ia în considerare în această privință practica comercială și strategia comercială a beneficiarului ajutorului deoarece în acest fel întreprinderile care impun, pe baza standardelor interne, un nivel de formare ridicat ar fi discriminate din punct de vedere al dreptului ajutoarelor de stat în raport cu întreprinderile care au un nivel de formare redus. Pe de altă parte, ajutoarele nu ar fi trebuit considerate ca nefiind necesare numai pentru motivul că acestea sunt prevăzute în norme juridice naționale, deoarece aceasta conduce la situația ca întreprinderile din state membre cu un nivel de formare ridicat, impus de lege, să fie discriminate în raport cu întreprinderile din state membre cu un nivel de formare comparativ redus.
            
         
               —
            
            
               În sfârșit, Tribunalul a încălcat fostul articol 87 alineatul (3) litera (c) CE de asemenea prin faptul că în mod eronat din punct de vedere juridic nu a luat în considerare efectele externe pozitive ale măsurilor de formare în cauză.